‘กองทุน-ฝรั่ง’ ซื้อ
เมื่อวานนี้ตลาดหุ้นปิดแดนบวก ไม่ได้อยู่นอกเหนือการคาดหมายซักเท่าไหร่
22 พ.ค. 2562

ลูบคมตลาดทุน : ธนะชัย ณ นคร
เมื่อวานนี้ตลาดหุ้นปิดแดนบวก ไม่ได้อยู่นอกเหนือการคาดหมายซักเท่าไหร่
นั่นเพราะ  10 วันก่อนหน้านี้ ดัชนีปิดแดนลบถึง  9  วัน และบวก  1  วัน ทำให้เข้าเขตการขาย (Oversold) มากเกินไป
ทำให้ดัชนีที่ถูกมองว่าอาจจะร่วงหลุดต่ำกว่า  1,600 จุด พลิกกลับขึ้นมาได้
ทว่า นั่นไม่ได้หมายความว่า ดัชนีจะไม่มีโอกาสลงไปต่ำกว่า  1,600 จุด เพราะปัจจัยลบทั้งเทรดวอร์ เศรษฐกิจยุโรปที่ชะลอตัว และการเมืองในประเทศ ยังไม่ได้จบแบบสะเด็ดน้ำ
และมีโอกาสที่จะปะทุขึ้นมาใหม่ได้
ดัชนีที่ปิดแดนบวก แม้จะไม่ได้อยู่นอกเหนือการคาดหมาย
แต่การที่ดัชนีปิดบวกถึง  16.42 จุด มาที่ระดับ  1,626.91 จุด ท่ามกลางมูลค่าการซื้อขาย  50,932  ล้านบาท ซึ่งไม่แน่ใจว่าขึ้นมาร้อนแรงมากเกินไปหรือไม่
และอาจทำให้เมื่อตลาดปรับขึ้นมาอีก
ก็อาจเผชิญกับแรงขายทำกำไรได้
มีประเด็นน่าสนใจเพิ่มเติมจากภาวะตลาดเมื่อวานนี้
นักลงทุนสถาบัน (กองทุน)  ซื้อสุทธิกว่า  1,021.80  ล้านบาท
ส่วนนักลงทุนต่างประเทศกลับมาซื้อเป็นวันที่สองติดต่อกันอีกกว่า  2,267.04  ล้านบาท หลังจากวันก่อนหน้านี้ต่างชาติได้ซื้อสุทธิ  834  ล้านบาท
คำถามคือ ต่างชาติจะซื้อต่อเนื่องไปอีกมากน้อยแค่ไหน
ประเด็นนี้เชื่อว่าไม่มีใครตอบได้
แต่หากให้คาดการณ์แบบคร่าว ๆ  อิงกับปัจจัยบวกที่เข้ามายังตลาดหุ้นไทย โดยเฉพาะเรื่อง  MSCI  เพิ่มน้ำหนักลงทุน
ทำให้มีเปอร์เซ็นต์ค่อนข้างสูงว่า ต่างชาติจะยังซื้อต่อเนื่องได้อีก
เพียงแต่ว่าอาจจะมีบางวันที่สลับเป็น  “ขาย”  ออกมาบ้าง
MSCI  เพิ่มน้ำหนักหุ้นไทยเป็น  3.0% (มากสุดเป็นประวัติการณ์) จะเริ่มมีผลในวันที่  28 พ.ค.นี้ และถูกคาดหมายว่า จะมีเงินเข้ามามากกว่า  7-8  หมื่นล้านบาท
ส่วนหุ้นที่ได้เข้าคำนวณในรอบนี้น่าจะพอรับทราบกันไปแล้ว
แต่จะขอทบทวนกันให้อีกครั้ง
หุ้นที่ได้เข้าคำนวณใน Standard index คือ INTUCH RATCH DTAC
และ Small Cap index เพิ่ม AEONTS AAV BLA EASTW PSH TASCO ถอด MC PRINC THCOM TFG VGI VIBHA
เกือบทั้งหมดนี้ น่าจะเป็นเป้าหมายของฟันด์โฟลว์ หรือแรงซื้อของนักลงทุนต่างชาติ ที่เป็น  “ทัพแรก”  ที่จะเริ่มเข้ามาเก็บหุ้น ก่อนที่จะมี  “ทัพใหญ่”  ตามมา
นี่ยังไม่รวมหุ้นที่ถูกคาดว่าจะเข้าคำนวณในดัชนี SET50(OSP และ SAWAD) และ SET100 รอบครึ่งปีหลังด้วย
น่าจะเป็นเป้าหมายของนักลงทุนสถาบัน และต่างชาติด้วยเช่นกัน
นับจากต้นปี 2562 มาถึงวันที่ 22 พ.ค.2562
นักลงทุนสถาบันซื้อสุทธิในตลาดหุ้นไทยแล้ว  44,923  ล้านบาท
นักลงทุนต่างชาติขายสุทธิ  22,533  ล้านบาท ทำให้สถานการณ์การถือหุ้นของต่างชาติในตลาดหุ้นไทย น่าจะต่ำสุดในรอบหลายสิบปี
ทิศทางตลาดหุ้นในช่วง 1-2 วันนี้
นักวิเคราะห์มองว่ายังมีโอกาสที่ดัชนีจะปรับเพิ่มขึ้นไปได้อีก หากได้แรงซื้อจากต่างชาติเข้ามา
แต่ก็มีคำเตือนให้ระวังแรงขาย (ทำกำไร) เช่นกัน
เพราะอย่าลืมว่า ปัจจัยลบต่าง ๆ  ยังคงอยู่
และพร้อมที่จะฉุดตลาดหุ้นให้ลงไปได้อีก